
[bookmark: OLE_LINK1][bookmark: OLE_LINK2]JONES EN NAIDOO MIK NA ’N PLEK OP DIE WENVERHOOG IN DIE DULLSTROOM-TYDREN, WAT DIE 2026-SEISOEN AFSLUIT

TOYOTA GAZOO Racing Suid-Afrika (TGRSA) sluit hierdie naweek sy 2026- Nasionale tydren-kampioenskapsveldtog tydens die TRAC N4- Dullstroomtydren af. Die motorkenner en joernalis Mark Jones en sy navigator, Kes Naidoo, mik na ’n sterk vertoning om die jaar op ’n hoë noot te sluit. Die byeenkoms in Mpumalanga strek oor twee volle dae en behels 12 mededingende sneltrajekte van altesaam 166,30 km op ’n saamgestelde roete wat oor 488,66 km strek. Vrydag se sewe sneltrajekte word in die SAFCOL Belfast-plantasie beslis en begin om 10:00 met ’n seremoniële wegspring by die Dullstroom-ovaalrenbaan, waarna die spanne daardie aand by die Parc Fermé eindig. Saterdag verskuif die aksie na die S&N Timbers-plantasie vir nog vyf sneltrajekte, waarna die tydren om 14:30 by die Parc Fermé afsluit. Die deelnemers moet albei dae voltooi om punte aan te teken, wat dit ’n ware toets van bestendigheid maak om die seisoen mee af ​​te sluit.

Dullstroom is ook die plek waar ’n hersiene GR Yaris sy mededingende buiging maak – nou met breër wielnisse en ’n groter agtervlerk, soortgelyk aan dié wat internasionaal gebruik word – tesame met voortgesette ontwikkelingswerk aan die motor se sagteware om die proses hoe krag deur die snetrajekte gelewer word, te verfyn. ’n Nuwe tussenverkoeler-spuitstel, wat deur temperatuur geaktiveer word eerder as om aanhoudend te loop, is ook vir die eindronde aangebring.

“Ons het die hele jaar lank aan hierdie motor gewerk en Dullstroom is waar hy werklik tot sy reg sal kom,” het Jones gesê. “Ons het breër wielboë en ’n groter agtervlerk aangebring – soortgelyk aan wat ’n mens internasionaal sien – en hierdie naweek is die eerste keer dat dit in daardie spesifikasie deelneem. Baie werk is ook aan die sagteware gedoen om die kraglewering te verfyn. Verder het ons ’n nuwe sproeistelsel vir die tussenverkoeler aangebring, wat slegs geaktiveer word wanneer die temperatuur dit vereis eerder as om voortdurend te loop. Alles is daarop gemik om die motor se verrigting oor die verloop van die twee lang dae meer bestendig te maak.”

Jones en Naidoo betree die eindronde in die tweede plek in die NRC2-klasranglys en blaas in die nekke van die klasleiers Bruce Swatton en Craig Reyneke (Volkswagen Polo). Lynton Swatton en Tommy Coetzee, wat ook in ’n Polo ry, is derde, terwyl Johan Strauss en Caro Storm (Subaru Impreza) sowel as Dawie van der Merwe en Matt Kohler (Volkswagen Polo), wat vroeër vanjaar ’n ronde van die nasionale tydrenkampioenskap gewen het, die NRC2-klas afrond. Altesaam 40 motors neem aan die tydren deel.

“As ons hier op die podium kan eindig, sal ’n derde plek ’n uitstekende manier wees om die jaar af te sluit,” het Jones gesê. “Ons moet albei dae voltooi om punte aan te teken, en hierdie woude laat geen ruimte vir foute nie. Die plan is dus eenvoudig – kry die motor en onsself in een stuk by die eindpunt en laat die uitslag na homself omsien.”

Die huidige weervoorspelling vir Dullstroom dui op ’n koel, wisselvallige Vrydag, met ’n maksimum van ongeveer 24°C, ’n minimum van nagenoeg 12 °C en ’n kans op ligte reën oor die SAFCOL Belfast-plantasie-roetes. 

Daarna behoort die weer ten gunste van ’n warmer, grotendeels droë Saterdag op te klaar, met die hoogste temperatuur ongeveer 28 °C. Die grootste deel van die roete behels digte plantasiebos en die deelnemers sal daarop bedag wees dat toestande op die roetes onder die boombedekkiing van dié in die oop veld kan verskil.

“Die weervoorspelling dui nie juis op baie reën wat verwag word nie, maar enigiemand wat al voorheen aan ’n tydren in Dullstroom deelgeneem het, verwag dat daar darem ’n kans van reën is,” het Jones gesê. “Daar is egter bome, bome en nog bome, en selfs al bly dit by die wegspring droog, kan die roetes onder daardie bedekking seepglad wees.”

Die Dullstroom-geleentheid wek groot mediabelangstelling in die afsluiting van die NRC-seisoen en TGRSA se deelname. Gaste van Toyota se breër GAZOO Racing-netwerk – insluitend verteenwoordigers van Toyota VSA – sal na verwagting teenwoordig wees om die nuwespesifikasie- GR Yaris die eerste keer in mededingende aksie te sien.

“Dit was ’n groot jaar van ontwikkeling vir die GR Yaris en vir ons as ’n span,” het Jones gesê. “Ek en Kes wil dit graag afsluit soos ons dit begin het – deur hard te druk en die motor veilig oor die eindstreep te bring. ’n Sterk uitslag in Dullstroom sou die perfekte manier wees om 2026 af te sluit.”

